รัฐบาลไทย-ข่าวทำเนียบรัฐบาล-กรมศุลกากร แถลงผลการตรวจยึดและจับกุม ยาอี กัญชา และน้ำมันกัญชง จำนวน 40 คดี มูลค่าของกลางประมาณ 23 ล้านบาท
วันจันทร์ที่ 6 สิงหาคม 2561
กรมศุลกากร แถลงผลการตรวจยึดและจับกุม ยาอี กัญชา และน้ํามันกัญชง จํานวน 40 คดี มูลค่าของกลางประมาณ 23 ล้านบาท
กรมศุลกากรแถลงผลการตรวจยึดและจับกุมยาเสพติดประเภทยาอี กัญชา และน้ํามันกัญชงที่ส่งมาทางพัสดุไปรษณีย์ระหว่างประเทศ ของส่วนบริการศุลกากรไปรษณีย์ สํานักงานศุลกากรกรุงเทพ ในเดือนมิถุนายน - กรกฎาคม 2561 รวมทั้งสิ้นจํานวน 40 คดี มูลค่าของกลางประมาณ 23 ล้านบาท
วันนี้ (วันจันทร์ที่ 6 สิงหาคม 2561) เวลา 10.30 น. นายชัยยุทธ คําคุณ ที่ปรึกษาด้านพัฒนาระบบควบคุมทางศุลกากร ในฐานะโฆษกกรมศุลกากร พร้อมด้วย พลตํารวจตรีดุษฎี ชูสังกิจ ผู้บังคับการสกัดกั้นการลําเลียงยาเสพติด กองบัญชาการตํารวจปราบปรามยาเสพติด สํานักงานตํารวจแห่งชาติ ร่วมกันแถลงข่าวผลการตรวจยึดและจับกุมยาเสพติดประเภทยาอี กัญชา และน้ํามันกัญชงที่ส่งมาทางพัสดุไปรษณีย์ระหว่างประเทศ ของส่วนบริการศุลกากรไปรษณีย์ สํานักงานศุลกากรกรุงเทพ ในเดือนมิถุนายน - กรกฎาคม 2561 รวมทั้งสิ้นจํานวน 40 คดี มูลค่าของกลางประมาณ 23 ล้านบาท ณ ศูนย์แถลงข่าว อาคาร 1 ชั้น 2 กรมศุลกากร
นายชัยยุทธ คําคุณ กล่าวว่า ตามที่ นายกุลิศ สมบัติศิริ อธิบดีกรมศุลกากร มีนโยบายปกป้องสังคมให้ปลอดภัยด้วยระบบควบคุมทางศุลกากร โดยเฉพาะยาเสพติดให้โทษ จึงได้มอบหมายให้นายสรศักดิ์ มีนะโตรี รองอธิบดี กําชับเข้มงวดหน่วยงานในสังกัด และสั่งการให้ นางกิจจาลักษณ์ ศรีนุชศาสตร์ ผู้อํานวยการสํานักงานศุลกากรกรุงเทพ เข้มงวดในการสืบสวนและป้องกันปราบปราม สินค้าที่มีการลักลอบ หลีกเลี่ยงอากร ข้อห้าม
ข้อกํากัด เพื่อให้การจัดเก็บภาษีอากรอย่างเป็นธรรม โปร่งใส มีประสิทธิภาพ ประสิทธิผล และปกป้องสังคมให้ปลอดภัย บรรลุเป้าหมายของกรมศุลกากรนั้น พบว่า ในช่วงเดือนมิถุนายน – กรกฎาคม 2561 ส่วนบริการศุลกากรไปรษณีย์ สํานักงานศุลกากรกรุงเทพ สามารถตรวจยึดและจับกุมยาเสพติดประเภทยาอี กัญชา และน้ํามันกัญชงที่ส่งมาทางพัสดุไปรษณีย์ระหว่างประเทศ จึงได้ติดต่อประสานงานกับเจ้าหน้าที่ตํารวจกองบัญชาการตํารวจปราบปรามยาเสพติด สํานักงานตํารวจแห่งชาติ เพื่อทําการขยายผลจับกุมและดําเนินการตามกฎหมาย รวมทั้งสิ้นจํานวน 40 คดี มูลค่าของกลางกว่า 22,993,960 บาท
สําหรับผลการจับกุมและตรวจยึดยาเสพติดประเภทยาอี (ECSTASY) ซึ่งจัดอยู่ในกลุ่มยาเสพติดให้โทษในประเภท 1 มีการลักลอบนําเข้าผ่านทางพัสดุไปรษณีย์ระหว่างประเทศ ซุกซ่อนมาในกล่องของขวัญ ส่งมาจากประเทศเบลเยียมและประเทศเนเธอร์แลนด์ รวมทั้งสิ้นจํานวน 11 คดี จํานวน 31,570 เม็ด มูลค่าของกลาง 22,0099,000 บาท โดยสามารถขยายผลจับกุมผู้ต้องหา ได้จํานวน 3 คดี จํานวน 8,870 เม็ด และสามารถตรวจยึดได้จํานวน 8 คดี จํานวน 22,700 เม็ด
ส่วนยาเสพติดประเภทกัญชา ซึ่งจัดอยู่ในกลุ่มยาเสพติดให้โทษในประเภท 5 มีการลักลอบนําเข้าโดยการซุกซ่อนในกล่องของเล่นและของใช้ส่วนบุคคล ส่งมาจากประเทศสหรัฐอเมริกา สามารถจับกุมและตรวจยึดได้รวมทั้งสิ้น จํานวน 16 คดี น้ําหนักรวม 8.20 กิโลกรัม มูลค่าของกลางกว่า 811,800 บาท โดยจับกุมได้จํานวน 10 คดี น้ําหนักรวม 5.11 กิโลกรัม ซึ่งขยายผลจับกุมผู้ต้องหาได้ 7 คดี และยังสามารถตรวจยึดได้อีก 6 คดี น้ําหนักรวม 3.09 กิโลกรัม
ในส่วนของการตรวจพบยาเสพติดประเภทน้ํามันกัญชง ซึ่งอยู่ในกลุ่มยาเสพติดให้โทษในประเภท 5 โดยการนําเข้าผ่านทางพัสดุไปรษณีย์ระหว่างประเทศ จากประเทศสหรัฐอเมริกา สามารถตรวจยึดได้ทั้งสิ้น 13 คดี จํานวน 63 ขวด น้ําหนักรวมทั้งสิ้น 4.725 กิโลกรัม มีมูลค่าของกลางรวมกว่า 83,160 บาท
อนึ่ง จากมาตรการที่เข้มงวด ในปีงบประมาณ 2561 กรมศุลกากรสามารถจับกุมยาเสพติดได้ในปริมาณที่สูงขึ้น จากปีงบประมาณ 2560 โดยเฉพาะ ยาไอซ์ เฮโรอีน โคคาอีน /โคเคน ยาอี ฝิ่น และกัญชา (รายละเอียดตามเอกสารแนบท้าย)